Đukić 2 selejtező-sorozaton át irányította a svájciak legjobbjait. A 2008-as Európa-bajnokságra való kijutásért először Törökország, Olaszország és Litvánia ellen kellett felvennie a küzdelmet. A svájciak valamennyi mérkőzésüket megnyerték ezen csapatok ellen, így pótselejtezőt játszhattak Fehéroroszországgal az EB-részvételért. A szlávok azonban összesítésben 7 góllal jobbnak bizonyultak, így a fehéroroszok vehettek részt a kontinenstornán. A következő fontosabb világesemény a 2009-es világbajnokság volt. Első körben ismét könnyű ellenfelek jutottak a Đukić-tanítványoknak, Olaszország és Belgium. E 2 csapat nem jelentett komolyabb akadályt az alpesi ország válogatottjának, így egy újabb pótselejtező következhetett. A sorsolásnál azonban a szerencse nem állt a svájciak mellett, hiszen a kiváló, 2007-ben vb-döntőt játszó, lengyel csapat jutott nekik ellenfélül. Hazai pályán 2 gólos győzelmet arattak az alpesi ország kiválóságai, amit idegenben egy 8 gólos vereség követett. A svájciaknak így ismét „otthon kellett maradniuk”. Ezt követően a szerb edző távozott posztjáról, utódja Goran Perkovac lett.